Imtella' Ġunju 3, 2021 - Aġġornata 3 Ta' Ġunju, 2021 9:50pm Rapport: Liam Carter Jumejn mindu Malta fetħet għat-turiżmu, il-linja nazzjonali tal-ajru l-Air Malta kellha domanda qawwija minn turisti Franċiżi u Ġermaniżi tant li biddlet l-iskeda tar-rotot u saħansitra f'Lulju se tibda ttir kuljum lejn Pariġi. Wara sena iebsa, minħabba d-daqqa tal-pandemija, il-linja tal-ajru nazzjonali qed tibbaża l-iskeda ta' titjiriet tagħha minn u lejn destinazzjonijiet Ewropej. Iċ-Chairman Eżekuttiv tal-Air Malta David Curmi rrimarka li "din tidher li qed taħdem, kellna domanda qawwiija għall-'bookings' minn ċertu postijiet, Franza u Ġermanja qed naraw li diġà huma mimlijin". F'intervista ma' TVM, Curmi qal li l-kumpanija biddlet l-istrateġija kummerċjali tagħha tant li fost l-ewwel minn sensiela ta' bidliet immedjati li saru kien hemm id-deċiżjoni tat-tnaqqis tar-rotot li ma kinux vijabbli u kienu ta' spiża żejda għall-Air Malta. Fost ir-rotot li qal li m'għadhomx fl-iskeda tat-titjiriet, Curmi semma Malaga, Ibiza u Cagliari fl-Ewropa kif ukoll Moska u Tel Aviv bħala destinazzjonijiet barra mill-konfini tal-Ewropa. "In-netwerk huwa l-akbar spiża li għandna. L-Air Malta ma tistax tibqa' tmur kullimkien u ma tagħmilx flus minn ċertu rotot. Waħda mill-miżuri li ħadna li nniżżlu n-numru għal 20. Dik waħedha se tiffranka lill-kumpanija miljuni kbar ta' ewro. Illum l-istrateġija tal-kumpanija hi li tmur f'ajruporti Ewropej prinċipali". Iċ-Chairman Eżekuttiv tal-Air Malta sostna li din il-bidla ma kinitx imnebbħa mill-pandemija u stqarr li linja tal-ajru bħall-Air Malta bi tmien ajruplani u bil-kapaċitajiet finanzjarji tagħha ma tistax tlaħħaq ma' 40 rotta li ħafna minnhom ma kinux qed jirrendu finanzjarjament lill-kumpanija. Minkejja dan Curmi qal li jistma li dan is-sajf l-Air Malta se topera 85 titjira fil-ġimgħa, li jfisser nofs tat-tijiriet li kieku jsiru fl-2019 meta lanqas kellna xamma tal-pandemija, iżda huwa ottimist li s-sitwazzjoni titjieb sa tliet snin oħra. "Dak in-numru huwa xorta ħafna inqas, inqas min-nofs li konna nagħmlu fl-2019. Jiġifieri mhux qed naraw li n-normalità tal-2019 terġa' tiġi qabel l-2024. Fl-2024 qed naraw li nilħqu l-istess 'passenger movements' tal-2019". Dwar it-talba ta' Malta lill-Kummissjoni Ewropea biex l-Air Malta tingħata sussidju, Curmi qal li l-proċess għadu għaddej. "Għadna qed nittrattaw. Qed isiru ħafna 'meetings', negozjati, nippreparaw ħafna informazzjoni, qed niġu mitluba nagħtu ħafna iktar informazzjoni, il-proċess huwa kumplikat, tekniku u qed nara li se jieħu ftit ġimgħat oħra mhux ħażin". Huwa fisser din l-għajnuna finanzjarja mill-Gvern bħala kruċjali meta jeħtieġ jissaħħaħ il-kapital tal-linja tal-ajru nazzjonali għax mingħajru se jkun diffiċli biex nippjanaw strateġija fit-tul għas-sostenibilità tal-AirMalta.